L'Ajuntament de Llíria i la Banda UDP renoven el seu conveni de col·laboració
02 de juny de 2017

L'alcalde de Llíria, Manolo Civera, i el president de la Banda Musical UDP Llíria-Camp de Túria-Serranos, Salvador Marco, han rubricat hui els nous convenis de col•laboració entre l'Ajuntament i l'entitat musical per als pròxims quatre anys. La firma ha comptat també amb la presència de la regidora de Música, Patricia Cabanes.

La Banda UDP rebrà una ajuda un 16% superior respecte a l'anterior d'acord. En concret, el consistori edetà destinarà este primer any 22.567 euros per a este protocol, quantitat econòmica que s'augmentarà anualment un 2% fins al 2020.

Per la seua banda, la societat realitzarà una sèrie de concerts dins de la programació cultural, festiva i institucional del municipi.

Amb la firma d'este conveni, es tanquen les renovacions dels acords de col•laboració de l'Ajuntament de Llíria amb les entitats musicals de la localitat, iniciades el passat any. Totes elles han vist incrementades les seues subvencions per a tornar als valors que estaven rebent abans de la crisi.